Bulle kies sneltrein Rosko op vleuel teen Stormers - Sport - Republikein
Sunday, August 11th, 16:28:18
Bulle kies sneltrein Rosko op vleuel teen Stormers
Cobus Claassen - Die Blitsbok Rosko Specman sal Saterdag op Loftus Versfeld sy Superrugby-debuut vir die Bulle teen die Stormers maak.
Pote Human, hoofbreier van die Bulle, het Specman, Warrick Gelant en Johnny Kotze as die agterste drie gekies.
Embrose Papier word op skrum­skakel verkies en Human het Hanro Liebenberg as die nr. 7-flank ingesluit.
Die ervare Springbok Schalk Brits het van sy kuitbesering herstel en is saam met Corniel Els die hakers in die Bulle se 23-tal.
Els, Simphiwe Matanzima, Eli Snyman en Dylan Sage sal hulle Superrugby-buiging maak, sou hulle wel Saterdag as plaasvervangers opgestuur word.
Bulle: Warrick Gelant, Johnny Kotze, Jesse Kriel, Burger Odendaal, Rosko Specman, Handré Pollard, Embrose Papier, Duane Vermeulen, Hanro Liebenberg, Ruan Steenkamp, Lood de Jager (k), Jason Jenkins, Trevor Nyakane, Schalk Brits, Lizo Gqoboka. Reserwes: Corniel Els, Simphiwe Matanzima, Dayan van der Westhuizen, Eli Snyman, Thembelani Bholi, Ivan van Zyl, Manie Libbok, Dylan Sage.
• As die Stormers se Ruhan Nel senuagtig is oor die vooruitsig om Saterdag die Bulle se middelveld-spiertier, Jesse Kriel, in die oë te kyk, steek hy dit verbasend goed agter 'n breë glimlag weg.
"Ek het op die Springbok-jaareindtoer teen Jesse geoefen. Hy's 'n baie talentvolle speler, wat sy taak werklik goed verstaan. Ek besef dit gaan taai wees. Jesse put baie trots uit sy werk," sê Nel.
"Dis ons eerste Superrugby-wedstryd van die seisoen en ek maak my buiging teen die Springbok-buitesenter, so ja, dit gaan 'n goeie uitdaging wees."
Vir Nel, 'n voormalige Blitsbok, gaan dit sy grootste uitdaging in vyftienmanrugby wees. Hy het die afgelope twee seisoene vir die Westelike Provinsie in Curriebeker-eindstryde gespeel, maar die standaard in die Superreeks is aansienlik hoër.
Dan weer het Rassie Erasmus, die Bok-afrigter, al genoeg van Nel gesien om hom op 2018 se toer Noordelike Halfrond toe te neem.
Terwyl Nel se spiere nie soveel bult soos Kriel s'n nie, beteken dit allermins dat hy nie taai is nie. Inteendeel, soos ander Blitsbokke kan hy meer as sy man staan en oefen hy kliphard.
Nel meen dit kan hom baie baat om die Bok-binnesenter Damian de Allende aan sy binnekant te hê.
"Ek is baie opgewonde daaroor om saam met Damian te speel. Dis vir enige buitesenter 'n droom om die Bokke se binnesenter langs hom te hê. Sy ervaring gee my ook baie rustigheid. Ons het 'n paar wedstryde saam in die Curriebeker-reeks gespeel en mekaar ook 'n bietjie leer ken op die jaareindtoer," sê Nel.
De Allende en Kriel is as die Bokke se voorkeur-senterpaar ook goeie maats, maar 80 minute se intense vyandskap is die onmiddellike vooruitsig.
Saterdag se derby het ook 'n bietjie meer van 'n angel danksy 2018 se Curriebeker-halfeindstryd tussen die WP en Blou Bulle op Nuweland. Die Bulle het byna vir 'n yslike opskudding gesorg, maar uiteindelik die knie voor die Streeptruie ná 'n strafdoel in bykomende tyd gebuig. – Netwerk24